KOMMISSIONENS FORORDNING (EF) Nr. 2001/95 af 16. august 1995 om fravigelse i svinekødssektoren af forordning (EØF) nr. 3665/87 om fælles gennemførelsesbestemmelser for eksportrestitutioner for landbrugsprodukter og af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3,

under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (2), senest ændret ved forordning (EF) nr. 3290/94, særlig artikel 8, og

ud fra følgende betragtninger:

For at opnå en skelnen mellem de mængder, der udføres før og fra ikrafttrædelsen af Uruguay-rundens landbrugsaftale, er det i Kommissionens forordning (EF) nr. 1521/94 (3) fastsat, at gyldighedsperioden for de licenser, der er udstedt under den nuværende ordning inden den 8. maj 1995, er begrænset til den 30. juni 1995, og at der for produkter, der den 30. juni er anbragt under en af de ordninger, der er omhandlet i artikel 4 eller 5 i Rådets forordning (EØF) nr. 565/80 (4), ændret ved forordning (EØF) nr. 2026/83 (5), på nævnte dato skulle fremlægges en udførselsangivelse;

det viser sig, at et stort antal erhvervsdrivende har svært ved at afsætte visse præsentationer af svinekød, der hidrører fra den ordning for støtte til privat oplagring, der blev indført ved Kommissionens forordning (EF) nr. 231/95 (6), og således trods deres anstrengelser ikke er i stand til at overholde fristen på 60 dage, inden for hvilken disse produkter skal forlade Fællesskabets toldområde fra antagelsen af udførselsangivelsen, en frist, der er fastsat i artikel 4 og i artikel 32, stk. 1, i Kommissionens forordning (EØF) nr. 3665/87 (7), senest ændret ved forordning (EF) nr. 1384/95 (8), og i artikel 30, stk. 1, litra b), nr. i), i Kommissionens forordning (EØF) nr. 3719/88 (9), senest ændret ved forordning (EF) nr. 1199/95 (10), fristen bør derfor fraviges på grund af de usædvanlige forhold for disse produkter og forlænges til 90 dage, idet fravigelsen begrænses til produkter, for hvilke udførselsangivelsen er blevet accepteret senest den 30. juni 1995;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -

UDSTEDT FØLGENDE FORORDNING:

Artikel 1

Uanset artikel 30, stk. 1, litra b), nr. i), i forordning (EØF) nr. 3719/88 og artikel 4 og artikel 32, stk. 1, i forordning (EØF) nr. 3665/87 forlænges fristen på 60 dage til 90 dage for svinekød, der henhører under kode ex 0203 i nomenklaturen over eksportrestitutioner for landbrugsprodukter, og for hvilket udførselsangivelsen, er blevet accepteret tidligst den 1. januar 1995 og senest den 30. juni 1995.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. august 1995.

På Kommissionens vegne

Erkki LIIKANEN

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 282 af 1. 11. 1975, s. 1.

(3) EFT nr. L 162 af 30. 6. 1994, s. 47.

(4) EFT nr. L 62 af 7. 3. 1980, s. 5.

(5) EFT nr. L 199 af 22. 7. 1983, s. 12.

(6) EFT nr. L 27 af 4. 2. 1995, s. 9.

(7) EFT nr. L 351 af 14. 12. 1987, s. 1.

(8) EFT nr. L 134 af 20. 6. 1995, s. 14.

(9) EFT nr. L 331 af 2. 12. 1988, s. 1.

(10) EFT nr. L 119 af 30. 5. 1995, s. 4.